1Kébu emeyi anyɔ asa na Yudafuɔ badi bana emeyi kedee ani baalɔ Kukpi Lili Bɔvia Limeyi ku Bodobodo Ɔni Nétefu Bɔdi Emeyi. Na bakpane benengu ku ɔda bubo ala batinane badi bakya baawia ulu ɔni lɛlɔ basia na bɔbɛ kemo na befie Yesu na badu-nwu. 2Básu lɛlɔ banii, “Útalɛka bɔbla lɛla lɛmɛni na emeyi amɛni bɔdi kemo. Ɔsika si ɔɔɔdi lɛni ni, bekyuli badubɔkɛ kɔnyi na bata benye-bu lɛlɔ.” 3Yesu ɔ́kya Betania na Simon ɔni néfi ɔlɛgyie dii kesii. Uwi ɔni na Yesu ulie ɔdaku bɔdi ni, uleku ɔdi úbo mmɔ na ɔda lɛtabi suɛlɛ suɛlɛ ɔsii ɔni baalɔ alabasta. Na ɔsii ɔmmɔ kemo ni, inɔmii bɔni muunwenyi fɛfɛɛ bɔdi buwi. Na baalɔ inɔmii bɔmɛni nard, na bɔ́fɔ kuye geen. Uleku ɔmɛni ɔ́lɛmi ɔsii na úti inɔmii bɔmmɔ úwi Yesu lili lɛlɔ. 4Ɔmɛni úkpoku bekyuli bani nnye mmɔ. Na béti kɔnyi básu banini, “Bi ɔsu na uubile inɔmii bɔmɛni udu lɛni? 5Ɔkana na nka uti-mu uye na ɔkɛ aani lɛkwa limodi kabla lɛyufɔla na uti ɔmmɔ ute bekyuli bani neeebo lɛla lɛdi.” Na ɔmɛni ɔsu ni, bádɔnku-nwu momoomo. 6Nsu Yesu ɔ́su-ma ɔnini, “Bɛnyonu-nwu! Bi ɔsu na bilaya na ɔkɛ kɔtu bɔyɔ? Ɔ́bla lɛla lɛbuni úte-mi. 7Bawabane bakya-mii akɔ uwi biala. Na uwi biala na amii bɛɛyɔ́ ni, bɛkana na bibunku-ma. Na ami ni, ɔɔɔdi uwi biala na ndubɔkya-mii kudɔ. 8Uleku ɔmɛni ɔ́bla lɛla lɛni na wakana. Úti inɔmii bɔmɛni úwi-mi lɛlɔ úse ute mina kukpi asa na bava-mi. 9Na muute-mii bɔti sɔsɔ ka kesi kesii na badubɔkɔ lɛsa na Katɔti litemi buni lɛlɔ na kayawi kamɛni fui ni, badubuti lɛla lɛni na uleku ɔmɛni ɔ́bla mɛni basu batina na beti beteenyimo-nwu.” 10Amu na Yuda Iskariot ɔni ndi Yesu batalane leevu-inyɔ akɔ unwi ni, ɔ́tɔlɔ úsie bakpane benengu kudɔ ɔnii utákya Yesu kakya na uti-nwu ɔkya-ma enu kemo. 11Kubiti kɔ́da-ma geen na etemila ani na úbasu-ma ɔsu, na ama lɛnɔ básu ka badubute-nwu egulabi. Anwuɔsu Yuda ɔkya ɔɔwia ulu ɔbuni ɔni lɛlɔ na ɔdubɔsia na udie-nwu ute-ma. 12Na limeyi lideedi na Bodobodo Bɔdi Emeyi kemo na limeyi lɛni lɛlɔ na baadú Kukpi Lili Bɔvia kofonubi bakpa na bana ɔdi kenye ni, Yesu batɛyane béye-nwu banini, “Wɛ na aayɔ́ ka butáklibi bula limeyi lɛmɛni bɔdi buse bute-ɔ?” 13Amu na Yesu ɔ́funa bana akɔ inyɔ na ɔ́su-ma ɔnini, “Bisie ɔmankemo na bɛdubɔsiaku ukyuli ɔdi ka uti ntu ku ketubwi. Bɛsiaku-nwu na bitéduo kaduli kani kemo na wetéduo. 14Na bɛsu kaduli ɔlati bɛnini, 'Ala ɔtinane ɔnii tina-bu ɔtɔ ɔni kemo na anwu ku nwuna batɛyane badubo babadi bana Kukpi Lili Bɔvia Limeyi adila.' 15Mmɔ ni, ɔdubɔtina-mii ɔtɔ ubendi ɔdi na ɔtɔ katɔ ɔni kemo na báklibi ala bése-bu kaduɛ. Bɛnwa limeyi buni lɛmɛni adila bise mmɔ.” 16Batɛyane bamɛni bátɔlɔ na bésie ɔmankemo, na bátánu ka lɛla biala lise aani kalɛ na Yesu ɔ́su-ma. Na bánwa Kukpi Lili Bɔvia Limeyi lɛmɛni adila bése. 17Ka useyi uwi údu ni, Yesu ku nwuna batɛyane leevu-inyɔ bammɔ bésie bétéduo mmɔ. 18Na uwi ɔni na belie badaku bɔdi ni, Yesu ɔ́su ɔnini, “Mɔɔsu-mii geen ka bina akɔ unwi ɔni na ami ku-nwu bulie bɔɔdi mɛni ɔdubɔkya-mi kakya.” 19Litemi lɛmɛni lɛ́bla-ma ɔkwɛnu, na bakya beeye-nwu unwi unwi banini, “Geen ni, ngyi ka ɔɔɔdi ami na ada, munuu ami?” 20Yesu údie kenye ɔnini, “Bina leevu-inyɔ bamɛni kemo unwi na ɔdi. Na ami ku-nwu mɔɔkya kɔnu lɛkyami kemo mɛni. 21Ami, ɔni ndi Ukyuli Ɔyawine Ubi, lísela ntékpi aani kalɛ na Bunweni Kedee Ɔku ɔ́tina kalɛ. Nsu ulése buɛɛ ulete ukyuli ɔni ndubɔkya-mi kakya. Si bátawɔ ukyuli ɔmmɔ muedi ni, nka ɔdia-nwu utulo!” 22Uwi ɔni na badaku bɔdi ni, Yesu úti bodobodo ɔdi. Na ka ɔ́gya Katɔti enu ɔ́wɔlɔ ni, ɔ́bwɛ-nwu kɔkɛ kɔkɛ na úle úte nwuna batɛyane. Na ɔ́su-ma ɔnini, “Bɛfɔ ɔmɛni na bɛdi. Ɔmɛni ndi mina ɔlɔna.” 23Amu na úti ɔɔfɛɛ ɔdi, na ka ɔ́gya Katɔti enu ni, úti úte-ma na báni. 24Na ɔ́su-ma ɔnini, “Ɔmɛni ndi mina ubugya ɔni na ndubuti liwiakun na bekyuli pii lili, na ɔsɔ ɔdi bunyimi bɔwɔdi na bayawine ku Katɔti ntɛ. 25Na sɔsɔ ni, nsɔ lɛɛɛdubo ntɛ bɔmɛni udu bɔdi bɔni lɛnɔ, ntu lɛni ntɛ bɔwɔdi bɔdi udu na Katɔti lɛga kadikɔ.” 26Amu na bátu ɔnu ɔdi béte Katɔti bumwi na bávi bálɛ bésie Inɔ Egyii Kɔbi lɛlɔ. 27Mmɔ ni, Yesu ɔ́su nwuna batɛyane ɔnini, “Bina fui bɛdubukeli-mi. Ɔsika Katɔti ɔ́su na Bunweni Kedee Ɔku kemo ɔnini, 'Ndubɔdu bafonu ɔdane, na nwuna bafonu badubugyingya.' 28Nsu na mina bɔsɔ bɔta bɔsi kekpine kama ni, ndubɔgyu lɛtɔ-mii na Galilea.” 29Amu na Petro ɔ́su-nwu ɔnini, “Ami ni, lɛɛɛdubo-ɔ bukeli kudii, si ina bakladi fui badubukeli-ɔ!” 30Yesu ɔ́su Petro ɔnini, “Mɔɔsu-ɔ geen ka asa na akɔkɔ ɔdubute kenye kunyɔdi ɔmwi lɛdigye lɛmɛni ni, awɔ ɔlati adubɔsu kɔtɛ fui ka aaagyi-mi.” 31Petro ɔ́sɔ ɔ́su-nwu kpakplaa útulo udeedi ka, “Si ina ɔlɛka badu ami ku-ɔ fui ni, lɛɛɛdubo bɔsu ka lɛɛɛgyi-ɔ.” Na nwuna batɛyane bamɛni fui básu lɛni kani. 32Ɔmmɔ kama ni, bésie bétédu kesii kani baalɔ banii Getsemane. Na Yesu ɔ́su nwuna batɛyane ɔnini, “Bɛsɔ bilie kalɔ mɛni na ami lisie ntákpali katɔ.” 33Amu na útiku Petro ku Yakobo ku Yohane ɔ́da. Na ka kayi keekpóku-nwu na lɛla lɛni ndubo-nwu lɛlɔ ɔsu ni, 34únwini na ɔ́su-ma ɔnini, “Muunú ɔlɛ na mina kɔyu kemo geen aani si bukpi nda. Bɛsɔ binye mɛni na bitaagyumana.” 35Ka úsie anumi blii ni, ɔ́sɔ úbi kalɔ na úvele Ɔti ɔnii, “Si nka wadia ni, na lɛbibo uwi ɔmɛni ɔvi-mi lɛlɔ.” 36Amu na ɔ́su ɔnini, “Ati, mina Ɔti! Akana na abla lɛla biala. Si átuna ni, na afɔ lɛbibo ɔɔfɛɛ ɔmɛni na mina kudɔ. Nsu ni, tabla mina lɛyɔla, mmomu bla fula lɛdi.” 37Amu na únwini úbo nwuna batɛyane ɛtɛ bammɔ kudɔ, na úbanu ka batɛ baalɛɛ. Na ɔ́su Simon Petro ɔnini, “Simon, bɔlɛɛ bɛda? Bitakana bulie bɔgyumana budu ɔdɔ unwi pɛ?” 38Amu na ɔ́su-ma lɛnɔ ɔnini, “Bilie bitaagyumana na bitaakpali katɔ kalɛ na bileduo bukpoku taanu kpakplaa kemo. Kɔyu kɔɔyɔ́ ka kɔbla, nsu ɔlɔna use kpɛtɛ kpɛtɛ.” 39Ɔ́sɔ ɔ́tɔlɔ úsie kama utákpali katɔ aani kudeedi kalɛ kani. 40Na ɔ́sɔ únwini úbo nwuna batɛyane kudɔ na ɔ́sɔ úbanu ka bátɛ baalɛɛ. Bátakana bana anumi bubimi. Na bátati lɛla lɛni basu-nwu. 41Ka ɔ́sɔ únwini úbo kɔtɛdi kɔmɛni ni, úye-ma ɔnini, “Bɔtɛ na bɛtɛ bɛɛnwuna, na bɛdaku bɔlɛɛ? Ɔ́dia, bɛgyinya! Uwi ɔmmɔ úudu! Kakya ɔkyane úuti ami, ɔni ndi Ukyuli Ɔyawine Ubi, ɔkya bekyuli bekpidi enu kemo. Bɛɛnu-ma ka bási badubo. 42Bɛta na buteesie butásiaku-ma. Bɛɛnu ukyuli ɔni nákya-mi kakya ka ɔtɔnku-ma.” 43Yesu ɔ́mua únye-ma kudɔ mmɔ na ɔdaku bɔtɛmi asa na Yuda ɔni ndi nwuna batɛyane leevu-inyɔ bammɔ kemo unwi úbo. Na bekyuli lisu lɛni nási bakpane benengu ku ɔda bubo ala batinane ku ɔma benengu kudɔ básiaku-nwu badubo. Bada ligyii ku lɛkɛɛ. 44Kakya ɔkyane ɔmɛni ɔ́su bekyuli bamɛni úse ɔnini, “Ukyuli ɔni na bɛdubɔnu ka mɔɔkya kɔgbu ni, anwu mmɔ. Bifie-nwu na bɛda-nwu kpakplaa bɛtɔlɔku.” 45Uwi ɔni na Yuda ɔ́da ɔ́lɛ Yesu kudɔ pɛ ni, ɔ́lɔ-nwu ɔnini, “Unwoti!” Ka ɔ́ni úde-nwu ni, ɔ́kya-nwu kɔgbu. 46Anwuɔsu béfie Yesu na báda-nwu kpakplaa. 47Nsu bani nnye mmɔ ku Yesu badi kemo unwi ɔ́ni nwuna ɔkɛɛ ɔ́kpa na úbeyi ɔkpane unengudi kabla ɔblane kɔtu. 48Amu na Yesu ɔ́su-ma ɔnini, “Bi ɔsu na ɔlɛka biti ligyii ku lɛkɛɛ bɛda asa bibo bɛnii bibefie-mi aani si uyune ɔdi na ndi? 49Limeyi biala ami ku-mii bɔkya kakpakɔ, na nkya mɔɔtina litemi buni mmɔ na bítefie-mi. Nsu aani kalɛ na Katɔti Bunweni Kedee Ɔku ɔ́su ni, ubo lɛni.” 50Amu na nwuna batɛyane fui békeli bátɔlɔ-nwu kudɔ. 51Na uwi ɔmɛni kemo ni, oklofu ɔdi mbi kɔdi blii kɔdi lɛlɔ kani nkɛ nsiaku-nwu na ɔɔnu ala amɛni. Befiene bammɔ báwia ka nka befie oklofu ɔmɛni. Nsu nwuna kɔdi kani báda. Ɔ́nwanɛ lɛlɔ ɔ́fɔ, 52na ɔ́lɛ-ma enu kemo. Na úkeli ɔ́tɔlɔ ku kasɔngya. Na ɔda nwuna kɔdi ɔ́kya-ma kudɔ. 53Amu na bétiku Yesu bésienku ɔkpane unengudi kesii. Mmɔ na bakpane benengu ku ɔma benengu ku ɔda bubo ala batinane bása belie. 54Petro anwu ɔkpɛ kama buɛɛ na úbavi útéduo kaduli kammɔ. Na ɔ́sɔ úlie bagyumanane bammɔ kudɔ, na ɔɔwaa ogya. 55Bakpane benengu bamɛni ku litemi batɛne bani nlie mmɔ fui báyɔ ka nka bawia Yesu litemi lɛdi lɛni lɛlɔ basia na bakɛ-nwu badu. Nsu bátakana lɛla lɛdi bɔnu bɔsiku-nwu lɛlɔ. 56Bekyuli pii bébo bébetemi básiku-nwu lɛlɔ, nsu bana fui inye bɔ́vumanaku lɛlɔ. 57Amu na badi báta báda-nwu kenye na básu banini, 58“Búnu ka ɔ́su ɔnini, 'Ndubɔfɛ kakpakɔ kani na bátu mɛni. Na emeyi atɛ kama ni, nsɔ ndubɔtu kabambadi kani na ɔɔɔdi bekyuli bayawine nátu-ka.' ” 59Nsu ama lɛnɔ, bana butemi bútabla unwi ku bana bakpana bɔdi. 60Ɔkpane unengudi ɔ́ta únye bana fui anumi na úye Yesu ɔnini, “Eenú etemila ani na baasu? Elebimi kenye? Bi na ebo na asu?” 61Nsu Yesu úbile kenye na útasu lɛla lɛdi. Ɔkpane ɔmɛni ɔ́sɔ úye-nwu ɔnini, “Awɔ ndi Kristo ɔni na Katɔti ɔ́funa úse? Awɔ ndi Unwoti Kedee Ubidi?” 62Yesu ɔ́su-nwu ɔnini, “Ami mmɔ. Na bɛdubɔnu Ukyuli Ɔyawine Ubi ka ulie keliekɔ kenengudi kani nsiaku Katɔti Ɔyikune Ƒui kadi. Na bɛdubɔnu ka ɔ́si katɔ ɔdubo na uyɔlɔ kemo!” 63Mmɔ ni, ɔkpane unengudi ɔmɛni ɔlati ɔ́ni nwuna awu ɔ́bwɛ na kɔnyi kemo na ɔ́va ɔnini, “Anii bi? Bɔsɔ buláwia litemi kama benyene badi lɛnɔ! 64Ɔ́tɛmi enyekpi na Katɔti lɛlɔ! Dɛ na bɛ́nu?” Amu na bana fui báyuli banii badu-nwu kukpi kɔtɔ. 65Bana akɔ badi bése kalɔ beetuo lisuo teewi Yesu. Na bényimi-nwu anumi, na badaku-nwu bubo ku bana enu. Na bakya baasu-nwu banini, “Ka agyi ala fui ni, su-bu ukyuli ɔni nébo-ɔ!” Amu na bagyumanane badi bétiku Yesu bátɔlɔku, na bétébo-nwu. 66Petro ɔ́fɔ lɛlɔ ulie kaduli mmɔ asa na kaduli ulekubi ɔni nlie ɔkpane unengudi kudɔ úbo. 67Uwi ɔni na ɔ́nu Petro ka uli ɔɔwaa ogya ni, ɔ́su-nwu ɔnini, “Awɔ lɛnɔ nka asiaku Yesu Nasareni ɔmmɔ!” 68Amu na Petro úni na ɔ́su ɔnini, “Bi? Ńtenu lɛla lɛni na aasu mɛni kalɔ!” Amu na ɔ́ta ɔ́lɛ úsie kayakun. Ka uudú kayakun kani na akɔkɔ úte kenye. 69Ulekubi ɔmɛni ɔ́sɔ úbanu-nwu mmɔ, na ɔ́sɔ ɔdaku bekyuli bani nnye mmɔ bɔsu ɔnini, “Ɔdi bana akɔ unwi!” 70Nsu Petro ɔ́sɔ úni. Uwi útetu asa na bani nnye mmɔ baasu-nwu banini, “Útalɛka eni anii aaadi-ma akɔ unwi, ɔsika awɔ lɛnɔ ási Galilea.” 71Amu na Petro ɔ́va ɔnini, “Lɛka ka Katɔti ɔni-mi kɔtu si ɔkɔ na ndaku bɔnyi! Lɛɛɛgyi ukyuli ɔni lɛlɔ na biitemi mɛni!” 72Kɔnakunwi ni, akɔkɔ ɔ́sɔ úte kenye kunyɔdi, na Petro únyimo ka Yesu ɔ́su-nwu ɔnini, “Asa na akɔkɔ ɔdubute kenye kunyɔdi ni, adubɔsu kɔtɛ fui ka aaagyi-mi.” Ka úbenu nwuna lɛlɔ kalɔ ni, kɔyɔ kúwi Petro na ɔ́da lɛdi údie na uuwulo.
twi_Latn